Javaslat A TANÁCS RENDELETE a tejsavnak a szarvasmarhák hasított testén található felületi mikrobiológiai szennyeződések csökkentésére irányuló használatáról /* COM/2012/0578 final - 2012/0280 (NLE) */





INDOKOLÁS 1. A JAVASLAT HÁTTERE A 853/2004/EK rendelet az élelmiszer-ipari vállalkozók számára különleges higiéniai szabályokat állapít meg az állati eredetű élelmiszerekre vonatkozóan. Előírja, hogy az élelmiszer-ipari vállalkozók az állati eredetű termékek felületi szennyeződésének eltávolításához vízen kívül semmilyen más szert nem használhatnak, kivéve, ha a szer használatát az említett rendelettel összhangban engedélyezték. Előírja, hogy az engedélyezett szerek használata nem befolyásolhatja az élelmiszer-ipari vállalkozóknak a rendeletben szereplő követelmények betartására vonatkozó kötelezettségeit. 2010. december 14-én a Bizottsághoz kérelem érkezett annak jóváhagyása iránt, hogy a tejsav alkalmazható legyen a szarvasmarhák hasított testén és húsán található felületi szennyeződés csökkentéséhez. 2011. július 26-án az Európai Élelmiszerbiztonsági Hatóság (a továbbiakban: EFSA) a szennyeződéseltávolítás céljával alkalmazott tejsav biztonságosságát és hatékonyságát taglaló értékelés alapján kedvező véleményt fogadott el. A Bizottság ezért intézkedéseket javasolt arra vonatkozóan, hogy a tejsav használható legyen a szarvasmarhák hasított testén található felületi szennyeződések csökkentésére. 2. KONZULTÁCIÓ AZ ÉRDEKELT FELEKKEL; HATÁSVIZSGÁLAT 2012. szeptember 21-én a Bizottság határozattervezetet nyújtott be az Élelmiszerlánc- és Állategészségügyi Állandó Bizottsághoz véleményezésre annak jóváhagyását illetően, hogy a tejsav használható lehessen a szarvasmarhák hasított testén található felületi szennyeződések csökkentéséhez. A bizottság a bizottsági határozattervezetet nem véleményezte, mivel a javasolt intézkedések tekintetében sem a támogató, sem az ellenző szavazatok nem érték el a minősített többséget. Ennek eredményeképpen a 853/2004/EK rendelet 3. cikkének (2) bekezdése szerint és az 1999/468/EK tanácsi határozat 5a. cikkének megfelelően a Bizottság a meghozandó intézkedésekről tanácsi rendelettervezetet terjeszt a Tanács és a Parlament elé, melyet a Tanács két hónapon belül véleményezhet; ezt követően a Parlamentnek további két hónap áll rendelkezésére állásfoglalása ismertetéséhez. Tanácsi vélemény hiányában a rendelet visszatér a Bizottsághoz, melynek jogi kötelezettsége az intézkedéseket elfogadni. E végrehajtási rendelethez nem terveztek hatásvizsgálatot. 3. A JAVASLAT JOGI ELEMEI Az EFSA kedvező tudományos véleménye nyomán, valamint figyelembe véve, hogy a tejsav a mikrobiológiai szennyeződés jelentős csökkenésére képes, helyénvalónak bizonyul jóváhagyni, hogy a tejsav alkalmazható legyen a szarvasmarhák hasított testén lévő felületi szennyeződések csökkentésére. Az ilyen felhasználást ugyanakkor bizonyos – e rendelet mellékletének I. részében előírt –feltételekhez kell kötni (töménység, hőmérséklet stb.). A tejsav felületi szennyeződések eltávolításához való felhasználását korlátozni kell oly módon, hogy az csak hasított testekre, féltestekre vagy negyedekre és csak vágóhídon legyen alkalmazható; a tejsav ilyen felhasználásának megfelelő higiéniai gyakorlatba, valamint HACCP-alapú rendszerekbe kell illeszkednie. Ezenfelül a tejsav alkalmazása nem módosíthatja az élelmiszer-ipari vállalkozók azon kötelességét, hogy megfeleljenek az uniós élelmiszer-higiéniai jogszabályok (a 852/2004/EK, a 853/2004/EK és a 2073/2005/EK rendelet) követelményeinek, és semmi esetre sem tekinthető úgy, hogy helyettesíti a megfelelő higiéniával végzett vágási gyakorlatot és műveleti eljárásokat. 2012/0280 (NLE) Javaslat A TANÁCS RENDELETE a tejsavnak a szarvasmarhák hasított testén található felületi mikrobiológiai szennyeződések csökkentésére irányuló használatáról (EGT-vonatkozású szöveg) AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az állati eredetű élelmiszerek különleges higiéniai szabályainak megállapításáról szóló 853/2004/EK európai parlamenti és tanácsi rendeletre[1] és különösen annak 3. cikke (2) bekezdésére, mivel: (1) Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet[2] általános szabályokat ír elő az élelmiszer-ipari vállalkozók számára az élelmiszer-higiéniáról, különös figyelemmel a veszélyelemzés és a kritikus szabályozási pontok rendszerén (HACCP) alapuló eljárások általános végrehajtását érintő elvre. (2) A 853/2004/EK rendelet az élelmiszer-ipari vállalkozók számára különleges higiéniai szabályokat állapít meg az állati eredetű élelmiszerekre vonatkozóan. Előírja, hogy az élelmiszer-ipari vállalkozók az állati eredetű termékek felületi szennyeződésének eltávolításához ivóvízen kívül semmilyen más szert nem használhatnak, kivéve, ha a szer használatát az említett rendelettel összhangban engedélyezték. (3) Ezenfelül az élelmiszerek mikrobiológiai kritériumairól szóló, 2005. november 15-i 2073/2005/EK bizottsági rendelet[3] egyes mikroorganizmusokra mikrobiológiai kritériumokat és végrehajtási szabályokat határoz meg, amelyeknek az élelmiszer-ipari vállalkozóknak a 852/2004/EK rendeletben említett általános és különleges higiéniai intézkedések végrehajtása során meg kell felelniük. A rendelet értelmében az élelmiszer-ipari vállalkozók biztosítják, hogy az élelmiszerek megfelelnek az említett mikrobiológiai kritériumoknak. (4) 2010. december 14-én a Bizottsághoz kérelem érkezett annak jóváhagyása iránt, hogy a tejsav alkalmazható legyen a szarvasmarhák hasított testén és húsán található felületi szennyeződés csökkentéséhez. (5) 2011. július 26-án az Európai Élelmiszerbiztonsági Hatóság (a továbbiakban: EFSA) tudományos véleményt fogadott el a szarvasmarhák hasított testén, részein és vágási hulladékán található felületi mikrobás szennyeződés eltávolítására alkalmazott tejsav biztonságosságának és hatékonyságának értékeléséről[4]. (6) Véleményében az EFSA azt a következtetést vonta le, hogy a tejsav szennyeződéseltávolításra való alkalmazása nem jelent biztonsági kockázatot, feltéve, hogy a használt anyag megfelel az élelmiszer-adalékanyagok uniós specifikációinak. Az EFSA megállapította továbbá, hogy a tejsavas kezelés – a kezelés hiányával vagy az ivóvizes kezeléssel összehasonlítva – a mikrobiológiai szennyeződés jelentős csökkentését eredményezi, és valószínűtlen, hogy az ilyen kezelés hozzájárulna mikrobás rezisztencia kialakulásához. (7) Az EFSA javasolja, hogy az élelmiszer-ipari vállalkozók sajátos feldolgozási körülményeik között validálják az ilyen kezelések antimikrobiális hatékonyságát, és ellenőrizzék a tejsav töménységét, alkalmazási hőmérsékletét és más tényezőket, amelyek befolyásolják szennyeződéseltávolító hatékonyságát. Az EFSA-vélemény azt is megállapította, hogy a tejsav használata nem jár negatív következményekkel a környezetre nézve. (8) Az EFSA-vélemény szerint az a maradék tejsavmennyiség, amelyet a kezelés során a szarvasmarhahús felvesz, nem haladja meg a 190 mg/kg-ot. Ez a mennyiség a mikrobás felületi szennyeződés csökkentéshez szükséges aktív mennyiséghez képest maradéknak minősíthető. A végtermékben ezenfelül semmilyen technológiai hatása nincs. A felületi mikrobás szennyeződés csökkentésére használt tejsavmaradék mennyisége elhanyagolható a szarvasmarhában természetesen jelen lévő tejsavmennyiséghez képest, és nem okoz biztonsági kockázatot. Egyes húskészítményeknél engedélyezett a tejsav sóinak élelmiszer-adalékanyagként, tartósítás céljából való felhasználása. A tejsav e célra való felhasználásakor a 20 000 mg/kg-os szint az általános. A felületi mikrobás szennyeződés csökkentésére alkalmazott tejsav használata ezért világosan elkülönül élelmiszer-adalékanyagként történő felhasználásától. (9) Az EFSA tudományos véleménye nyomán, valamint figyelembe véve, hogy a tejsav az esetleges mikrobiológiai szennyeződés jelentős csökkentésére képes, helyénvaló jóváhagyni, hogy felhasználható legyen a felületi szennyeződések csökkentésére. Az ilyen felhasználást ugyanakkor bizonyos feltételekhez kell kötni. A tejsav felületi szennyeződések eltávolításához való felhasználását korlátozni kell a vágóhídon hasított testek, féltestek vagy negyedek esetében történő alkalmazásra, és megfelelő higiéniai gyakorlatba, valamint HACCP-alapú rendszerekbe kell beilleszteni. (10) Az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról szóló 231/2012/EU bizottsági rendelet[5] élelmiszer-adalékanyagokra vonatkozóan specifikációkat ír elő, amelyek elsősorban az eredettel, a tisztasági kritériumokkal és bármely más szükséges információval kapcsolatosak. (11) Az EFSA-véleménynek megfelelően a szarvasmarhák hasított testén található felületi szennyeződés csökkentésére használt tejsavnak meg kell felelnie a tejsavra az uniós jogszabályokban előírt specifikációknak. Következésképpen, ahol a tejsavat e rendelet értelmében felületi mikrobiológiai szennyeződések csökkentésére használják, az ilyen tejsavnak meg kell felelnie a 231/2012/EU rendeletben meghatározott specifikációknak. (12) Ezenfelül a szarvasmarhák hasított testén, féltestén vagy negyedén található felületi mikrobiológiai szennyeződés csökkentésére szolgáló tejsav alkalmazása nem módosíthatja az élelmiszer-ipari vállalkozók azon kötelességét, hogy megfeleljenek az uniós élelmiszer-higiéniai jogszabályok (a 852/2004/EK, a 853/2004/EK és a 2073/2005/EK rendelet) követelményeinek, és semmi esetre sem tekinthető úgy, hogy helyettesíti a megfelelő higiéniával végzett vágási gyakorlatot és műveleti eljárásokat, vagy hogy alternatíváját jelenti az említett rendeletek követelményeinek való megfelelésnek. (13) Az Élelmiszerlánc- és Állategészségügyi Állandó Bizottság nem nyilvánított véleményt az elnöke által kitűzött határidőn belül. Az e rendeletben előírt intézkedéseket ezért a Tanácsnak el kell fogadnia, ELFOGADTA EZT A RENDELETET: 1. cikk Az élelmiszer-ipari vállalkozók az e rendelet mellékletében meghatározott feltételeknek megfelelően felhasználhatják a tejsavat szarvasmarhák hasított testén vagy féltestén vagy negyedén található felületi mikrobiológiai szennyeződések vágóhídon végzett csökkentésére. 2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. a Tanács részéről az elnök MELLÉKLET I. rész – A szarvasmarhák hasított testén, féltestén vagy negyedén található felületi mikrobiológiai szennyeződés vágóhídon történő csökkentésére alkalmazott tejsav felhasználásának feltételei 1. A tejsavoldatok kizárólag olyan tejsavból állíthatók elő, amelyek megfelelnek a 231/2012/EU rendeletben meghatározott specifikációknak. 2. A tejsavoldatok: a) kizárólag a szarvasmarhafajba (ideértve a Bubalus és a Bison fajt) tartozó háziasított állatok húsa – egész hasított test, féltest vagy negyed – esetében használhatók fel, és csak a vágóhídon alkalmazhatók; b) permetezéssel vagy ködképzéssel alkalmazhatók, tejsavból és ivóvízből készült, 2 %–5 %-os oldat formájában, legfeljebb 55 °C hőmérsékleten; c) egy HACCP-alapú, legalább a II. részben foglalt kritériumokat magában foglaló irányítási rendszerbe integrált, ellenőrzött és ellenőrizhető körülmények között használhatók fel. 3. A tejsavoldatok nem használhatók fel olyan hasított testek esetében, amelyeken látható fekáliás szennyeződések találhatók. 4. A tejsavoldatok alkalmazása nem eredményezheti a hús semmiféle visszafordíthatatlan fizikai módosulását. II. rész – Minimális HACCP-kritériumok és ellenőrzési paraméterek 1. A szarvasmarhák hasított testére vonatkozó, a mikrobiológiai kritériumoknak való megfelelés értékelése céljából a 2073/2005/EK rendelet szerint végzett mintavételt a hasított testekre vagy féltestekre vagy negyedekre alkalmazott tejsavoldatok használata előtt végezik el. 2. A tejsav töménységét a kezelés folyamán a HACCP-terv részeként rendszeres nyomon követéssel ellenőrzik, dokumentálják és nyilvántartásba veszik. 3. A tejsavoldat hőmérsékletét a kezelés során a HACCP-terv részeként műszeres mérésekkel folyamatosan nyomon követik, dokumentálják és nyilvántartásba veszik. III. rész – A kezelésről nyújtandó információk Az olyan vágóhidakat működtető élelmiszer-ipari vállalkozók, amelyekben az egész hasított testen vagy féltesten vagy negyeden található felületi mikrobás szennyeződések csökkentésére tejsavat használnak, tájékoztatják azt az élelmiszer-ipari vállalkozót, aki az így kezelt hasított testet, féltestet vagy negyedet átveszi. A tájékoztatást dokumentumokkal támasztják alá. [1] HL L 139., 2004.4.30., 55. o. [2] HL L 139., 2004.4.30., 1. o. [3] HL L 338., 2005.12.22., 1. o. [4] EFSA Journal 2011;9(7):2317. [5] HL L 83., 2012.3.22., 1. o.